Kontra Lipat, 1
THE RITES OF REMEMBRANCE On the 25th anniversary of the martyrdom of her husband Sen. Benigno “Ninoy” Aquino Jr., former President Cory Aquino and her family (with Sen. Manuel Roxas II, center, and ex-Senate President Franklin Drilon, at right) visit his grave at Manila Memorial Park. They later attend Mass at Don Bosco church in Makati which filled up with three Presidents, government officials, prominent politicians and Cory’s “yellow brigade” of yore. E. Arazas, Inquirer, August 21, 2008
Veinte singko anios a lagip, kas met iti pananglipat.
Adda la ketdi panagbaliktad ti rusok a maaliaw
iti gasat, sungani a parabur ti tarmak.
Maysa a kalbit ti gatilio ket ti magudas
a lasag a maidiaya kadagiti rapas.
Panawen idi dagiti tartaraudi a buteng
ken pannakaallilaw iti baro a tawen,
baro a gimong kas iti baro a balbalatong
ti ina kas iti ama ken aminen a mannibrong!
Maysa a kalbit ti gatilio ket matay amin
a matay, ket ti kakaisuna nga arapaap maidasay.
Piman nga iti semento a ti dara ti maingel
agsayasay. Ngem a ta ti tudo kas iti luluatyo amin
yanudna dagiti selula ti kinamaingel
ket ti sakripisio a biag ket panagungar.
Agosto idi dagiti antigo a panagibaag
iti kalawikiw. Namak man pay iti rabii a kannag
ket agarrap dagiti gundaway:
ulodenda dagiti kontra tapno kadagiti balang
a kinatured ket iti walangwalang
sadiay dagiti ganggantil nga agpatiray-ok
ket uray ti nagan a bukbukod maipasuksok
ayat laeng a maisalakan iti basol a tawid
iti ranggas dagiti mangal-alia a widawid.
Panawen daytoy dagiti aso ken uken ken buaya.
Amin a garit, kolor, maris, ken panaglanglanga.
Biagna ikalasagna, kas iti mannaniw nga agrakaya.
Isuratda pay ketdi dagiti linabag iti barsanga
tapno iti nagan ti dadaulo makapagtamedda.
Kadagiti barukong ket ti sakit ti nakem.
Agkayab dagiti nagbannogan, agtalakias
a mapan kadagiti pumanaw a gameng.
Napigsaak, kuna ti pangulo.
Lukaisanna ti kamisa-chino ket kumablaaw
ti pasindayag kas kadagiti medalia a tanso.
Kulay-ong ti rusok, ket ti pigsa sumarot
iti mata a landok, iti bisked a plastik
ken iti isem a masakit.
Ket agmartsakami kadagiti lanlansangan.
Ibir-itmi amin a rigat, ti panagsaraaw
ti boksit kas pannakawaw ti isip.
Mano pay a bulan manipud iti panangitunda
iti sementerio ti dagensen tapno maallangon
ti buteng, maalaw ti rikna a napaksuyanen?
Adu a kararag ken pakaasi manipud iti daydi
nga Agosto ti pannakaipatli. Iti mapatalakias
ti ari, kunami nga agpagungga ti panagadi
ti maadi-adi a panagbubussog ti matami.
Ngem, a, ta pamkuatan ti sabali manen a dumrigi.
A Solver Agcaoili
Hon, HI
Agosto 21, 2008
ind_Latn eng_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn por_Latn cym_Latn vec_Latn